google/wiki40b huggingface dataset:
Πτυχή (γεωλογία)

Πτυχή είναι η κάμψη των πετρωμάτων του γηίνου φλοιού. Τα πετρώματα πτυχώνται συνήθως στις περιοχές στις οποίες τα στρώματα συνθλίβονται καθώς συμπιέζονται οριζόντια και κατακόρυφα, πιθανόν λόγω της σύκλισης δύο λιθοσφαιρικών πλακών. Το φαινόμενο αυτό σε μικρότερη κλίμακα δημιουργεί "στολιδώσεις" που έχουν μήκος λίγων εκατοστών. Σε μεγαλύτερη κλίμακα, οι άξονες της πτυχής μπορεί να απέχουν εκατοντάδες χιλιόμετρα. Η κάμψη μιας πτυχής μπορεί να είναι ήπια ή οξεία, εξαρτώμενη από μια ποικιλία παραγόντων. Μεταξύ αυτών των παραγόντων βρίσκονται η ένταση των δυνάμεων που ενεργούν, η αντίσταση των πετρωμάτων στην παραμόρφωση, η διάταξη των στρωμάτων καθώς και το είδος της κίνησης που προκαλεί στρέψη των πετρωμάτων και όχι πτύχωση.

Κλίση

Κλίση ονομάζεται η γωνία (συνήθως εκφράζεται σε μοίρες) μεταξύ ενός πτυχώμενου στρώματος και του οριζοντίου επιπέδου. Στις ήπιες πτυχές τα στρώματα έχουν κλίση μερικών μοιρών. Στις έντονες πτυχώσεις η κλίση φθάνει έως και τις 90 μοίρες. Η διεύθυνση της κλίσης - η κατεύθυνση που κοιτάζει η πτυχή - μετράται με ειδική πυξίδα. Παράταξη είναι η γωνία που σχηματίζει μια κάθετη προς τη φορά της κλίσης του πετρώματος με τη διεύθυνση του Βορρά.

Πλευρές

Πλευρές είναι τα στρώματα κάτω από την πτυχή. Τα στρώματα της πτυχής κάμπονται γύρω από τον άξονα της πτυχής. Σε κάθε πτυχή υπάρχει το κορυφαίο, δηλαδή ο ανώτερο, και το πυθμαίο, δηλαδή το κατώτερο σημείο. Οι πλευρές μιας πτυχής είναι τα στρώματα κάτω από τον άξονα μιας πτυχής.

Αντίκλινο - Σύγκλινο

Αντίκλινο είναι η κυρτή πτυχή με αψιδωτή μορφή. Τα στρώματα στρεβλώνται λόγω της πτύχωσης είτε προς τα πάνω είτε προς τα κάτω. Αντίκλινο είναι η προς τα πάνω θολωτή πτύχωση. Σύγκλινο είναι η κοίλη προς τα κάτω σκαφοειδής πτύχωση.

Αξονικό επίπεδο

Αξονικό επίπεδο είναι το νοητό επίπεδο που διχοτομεί τις πλευρές μιας πτυχής. Οι γεωλόγοι αναλύουν τον τρόπο πτύχωσης, εξετάζοντας το αξονικό επίπεδο της πτυχής, το οποίο διέρχεται από τον άξονά της. Το αξονικό επίπεδο διχοτομεί μία πτυχή σε δύο περίπου όμοια τμήματα και βοηθάει τους γεωλόγους να διακρίνουν τους διάφορους τύπους των πτυχών.

Είδη πτυχών

Τα διάφορα σχήματα των πτυχών:

Μονόκλινη

Οι πτυχές έχουν διάφορα σχήματα, ανάλογα με την ένταση της συμπίεσης. Μια απλή πτυχή με μία μόνο κεκλιμένη πλευρά λέγεται μονοκλινής.

Ουδέτερη ή Συμμετρική

Λέγεται η πτυχή της οποίας οι δύο πλευρές έχουν την ίδια κλίση.

Ασύμμετρη

Συχνά, λόγω συνεχούς πιέσεως, η μια πλευρά της πτυχής αποκλίνει περισσότερο από την άλλη δημιουργώντας μια ασύμμετρη πτυχή.

Ανεστραμμένη

Όταν μία παραμόρφωση είναι έντονη, η μία πλευρά μπορεί να γίνει τόσο οξεία ώστε να πτυχωθεί ξανά, σχηματίζοντας μια ανεστραμμένη πτυχή.

Κατακεκλιμένη

Η πτυχή της οποίας το αξονικό επίπεδο είναι οριζόντιο λέγεται κατακεκλιμένη και τέτοιες πτυχές υπάρχουν σε αφθονία στις Άλπεις.

Ουδετισοκλινής

Η επαναλαμβανόμενη πτύχωση δημιουργεί συχνά ισοκλινείς πτυχές, που είναι συνήθως δύο ή περισσότερες παράλληλες πτυχές.
Οιδιπόδειο σύμπλεγμα

Το οιδιπόδειο σύμπλεγμα στην ψυχαναλυτική θεωρία αποτελείται απο μια ομάδα ασυνείδητων (απωθημένων) ιδεών και συναισθημάτων που συγκεντρώνονται πάνω στην επιθυμία της απόκτησης του γονιού του αντίθετου φύλου και της εξόντωσης του γονιού του ιδίου φύλου.
Τον όρο εισήγαγε ο Σίγκμουντ Φρόυντ βασισμένος στον μύθο του Οιδίποδα, ο οποίος, χωρίς να το γνωρίζει, σκότωσε τον πατέρα του Λάιο και παντρεύτηκε τη μητέρα του Ιοκάστη. Σύμφωνα με τον Σίγκμουντ Φρόυντ το οιδιπόδειο σύμπλεγμα είναι συχνό φυλογενετικό φαινόμενο το οποίο ωστόσο είναι πηγή έντονων τύψεων στους ανθρώπους.
Ο Σίγκμουντ Φρόυντ είπε για τον μυθικό Οιδίποδα:
Αν η μοίρα του μας συγκινεί, είναι επειδή θα μπορούσε να ήταν και δική μας μοίρα, επειδή το μαντείο έχει επιτάξει πριν απο τη γέννησή μας την ίδια κατάρα για μας όπως γι'αυτόν. Για όλους μας ίσως η μοίρα έχει ορίσει να στρέψουμε την πρώτη σεξουαλική μας παρόρμηση προς την μητέρα, μας πείθουν γι'αυτό τα όνειρα μας
Η κλασσική θεωρία αναφέρει πως η επιτυχής επίλυση του οιδιπόδειου συμπλέγματος είναι επιθυμητή και είναι το κλειδί των σεξουαλικών ρόλων και της σεξουαλικής ταυτότητας. Ο Φρόυντ έλεγε πως τα αγόρια και τα κορίτσια αντιμετωπίζουν διαφορετικά το σύμπλεγμα ως αποτέλεσμα του άγχους του ευνουχισμού που περνάει το αγόρι καθώς και της απογοήτευσης του κοριτσιού επειδή δεν έχει πέος. Επίσης ανέφερε πως η μη σωστή επίλυση του οιδιπόδειου συμπλέγματος μπορούσε να οδηγήσει έναν άνθρωπο σε νεύρωση, παιδοφιλία και ομοφυλοφιλία.
Τριαδικό μπαλέτο

Το Τριαδικό μπαλέτο είναι μπαλέτο που αναπτύχθηκε από τον Όσκαρ Σλέμερ. Έκανε πρεμιέρα στη Στουτγάρδη, στις 30 Σεπτεμβρίου-1 Οκτωβρίου 1922, με μουσική που συνέθεσε ο Πάουλ Χίντεμιτ, μετά από διαμορφωτικές παραστάσεις που χρονολογούνται από το 1916. Το μπαλέτο έγινε ο πιο γνωστός καλλιτεχνικός χορός και ενώ ο Σλέμερ ήταν στο Μπάουχαος από το 1921 έως το 1929, το μπαλέτο έκανε περιοδείες συμβάλλοντας στη διάδοση του ήθους του Μπαουχάους.

Σύνοψη

Εμπνευσμένος εν μέρει από τον Πιερό Λυνέρ του Σένμπεργκ, τις παρατηρήσεις και τις εμπειρίες του από τον Πρώτο Παγκόσμιο Πόλεμο, ο Όσκαρ Σλέμερ άρχισε να συλλαμβάνει το ανθρώπινο σώμα ως νέο καλλιτεχνικό μέσο. Είδε το μπαλέτο και την παντομίμα ως ελεύθερη από τις ιστορικές αποσκευές του θεάτρου και της όπερας και έτσι μπορούσε να παρουσιάσει τις ιδέες του για τη χορογραφική γεωμετρία, τον άνθρωπο ως χορευτή, μεταμορφωμένο με κοστούμι, κινούμενο στο διάστημα. 
Η ιδέα του μπαλέτου βασίστηκε στον νόμο των τριών. Έχει 3 επεισόδια, 3 συμμετέχοντες (2 άνδρες, 1 γυναίκα), 12 χορούς και 18 κοστούμια. Κάθε πράξη είχε διαφορετικό χρώμα και διάθεση. Οι τρεις πρώτες σκηνές δίνουν μια χαρούμενη διάθεση. Οι δύο μεσαίες σκηνές σε ροζ σκηνή δίνει γιορτινή και επίσημη διάθεση. Οι τρεις τελευταίες σκηνές, σε μαύρο χρώμα, προορίζονται να είναι μυστικιστικές και φανταστικές. 
Είδε την κίνηση των μαριονετών ως αισθητικά ανώτερη από εκείνη των ανθρώπων, καθώς έδινε έμφαση στο ότι το μέσο κάθε τέχνης είναι τεχνητό. Αυτή η τεχνική μπορεί να εκφραστεί μέσω σχηματοποιημένων κινήσεων και την αφηρημενοποίηση του ανθρώπινου σώματος. Η σκέψη του για την ανθρώπινη μορφή (η αφηρημένη γεωμετρία του σώματος, π.χ. ένας κύλινδρος για το λαιμό, ένας κύκλος για το κεφάλι και τα μάτια) οδηγούσε σε όλα τα σημαντικά κοστούμια, για να δημιουργήσει αυτό που ονομάζεται «ειδώλιο». Ακολουθούσε η μουσική και τέλος υπήρχαν χορευτικές κινήσεις.  
Η άποψη του Σλέμερ για τον σύγχρονο κόσμο ήταν ότι οδηγείται από δύο κύρια ρεύματα, τον μηχανισμό (τον άνθρωπο ως μηχανή και το σώμα ως μηχανισμό) και τις αρχέγονες παρορμήσεις (τα βάθη των δημιουργικών παροτρύνσεων). Ισχυρίστηκε ότι η χορογραφημένη γεωμετρία του χορού προσέφερε μια σύνθεση, τη διονυσιακή και συναισθηματική προέλευση του χορού, που γίνεται αυστηρή και απολλώνια στην τελική της μορφή.

Εκθέσεις

Με τη βοήθεια και τη συμβολή του Αλφ Μπέιρλ, φίλου του Σλέμερ, τα «ειδώλια» παρουσιάστηκαν επίσης σε έκθεση στη Σοσιετέ ντες Αρτς Ντεκορατίφς στο Παρίσι το 1930 και πάλι το 1938 στην έκθεση Μπάουχαους του Μουσείου Μοντέρνας Τέχνης στη Νέα Υόρκη. Τα ειδώλια παρουσιάστηκαν σε στάση, χωρίς τη χορογραφία τους. Πολύ αργότερα, τα ειδώλια του Σλέμερ εμφανίστηκαν στην έκθεση V&A του 2006 συνοδευόμενα από βιντεοσκοπήσεις των κινήσεων τους. Μερικά από τα αρχικά κοστούμια του Σλέμερ διατηρήθηκαν και εκτίθονται στη Νόιε Σταατσγκαλερί της Στουτγάρδης της Γερμανίας .

Ταινία

Υπό τον τίτλο Das triadische Ballett, το έργο μεταφέρθηκε στο κινηματογράφο, ως έγχρωμη ταινία 30 λεπτών το 1970 από την Bavaria Atelier GmbH με χορευτές ζωντανής δράσης και νέα μουσική του Έριχ Φερστλ.
Στήλη Σηραπείτιδος στο Αρμάζι

Ελληνική επιγραφή

«Η Σηραπείτις, κόρη του πιτιάξου Ουαχού του Νεώτερου, σύζυγος του Ιωδμανγάνου, γιου του πιτιάξου Πουπλικίου Αγρίππα, ο οποίος κέρδισε πολλές μάχες ως επίτροπος του βασιλιά των Ιβήρων, του μεγάλου Ξηφάρνου, απέθανε, νεότερη από τα 21 έτη της, η οποία είχε αμίμητη ομορφιά».

Αραμαϊκή επιγραφή

«Είμαι η Σηραπείτις, κόρη του Ουαχού του Νεώτερου, πιτιάξη του βασιλιά Φαρασμάνη, σύζυγος του Ιωδμανγάνου, νικητή σε πολλές νίκες, κυρίαρχου της εξουσίας του βασιλιά Ξηφάρνου και γιου του Αγρίππα, κυρίαρχου της εξουσίας του βασιλιά Φαρασμάνη, με ισχύ, που χωρίς αυτήν δεν θα μπορούσε ο Φαρνάβαζος να αναλάβει την εξουσία. Η Σηραπείτις ήταν τόσο ωραία και όμορφη, που καμιά άλλη ήταν ίση σε ομορφιά. Και πέθανε το εικοστό πρώτο έτος της».
Πιέτ Κάιζερ

Καριέρα

Γεννήθηκε στις 14 Ιουνίου του 1943 στο Άμστερνταμ. Αγωνίστηκε καθ' όλη τη διάρκεια της καριέρας του στον ΑΦΚ Άγιαξ και ήταν μέλος της μεγάλης ομάδας της δεκαετίας του 1970. Ήταν στις τάξεις του "Αίαντα" από το 1960 ως το 1975, όταν και αποσύρθηκε απο την ενεργό δράση, μετρώντας συνολικά 365 εμφανίσεις (επίδοση που τον καθιστά τέταρτο στη σχετική λίστα) και 146 γκολ σε επίπεδο πρωταθλήματος αποτελόντας μαζί με τον Γιόχαν Κρόιφ δίδυμο υψηλής ποιότητας. Από ένα σημείο και μετά οι σχέσεις του με τον Κρόιφ ψυχράνθηκαν με αποτέλεσμα ο τελευταίος να μεταγραφεί το καλοκαίρι του 1974 στην Μπαρτσελόνα. Η σεζόν που ακολούθησε ήταν και η τελευταία για τον Κάιζερ που αποσύρθηκε το καλοκαίρι του 1975.
Ο "Κάιζερ" ήταν 34 φορές διεθνής με την Εθνική Ολλανδίας πετυχαίνοντας 11 τέρματα και ήταν μέλος της ομάδας που έφτασε μέχρι τον τελικό του Μουντιάλ του 1974. Απεβίωσε στις 10 Φεβρουαρίου 2017.
Μάρκο Σάμαρτζιτς

Καριέρα

Ο Σάμαρτζιτς ξεκίνησε την καριέρα του από την ομάδα του Ερυθρού Αστέρα Βελιγραδίου, σε ηλικία δεκαεπτά ετών. Το 2004, κατέκτησε το νταμπλ στο πρωτάθλημα Σερβίας και Μαυροβουνίου, ενώ την επόμενη σεζόν κατέκτησε το κύπελλο.
Το καλοκαίρι του 2005, μεταγράφηκε στην Βοϊβοντίνα, με την οποία κατέλαβε την δεύτερη θέση του πρωταθλήματος, αλλά στην δεύτερη του χρονιά στην ομάδα κατέκτησε το πρωτάθλημα. Παράλληλα, αναδείχθηκε δευτεραθλητής κόσμου το 2005 με την εθνική ομάδα της Σερβίας, ενώ την ίδια χρονιά κατέκτησε το χάλκινο μετάλλιο στο ευρωπαϊκό πρωτάθλημα, κάτι που επαναλήφθηκε δύο χρόνια αργότερα.
Το 2007-2008 αγωνίστηκε στην γαλλική Τουρ, ενώ την επόμενη σεζόν συνέχισε στην Πολωνία και την Τρεφλ Γκναντσκ. Με την εθνική ομάδα της χώρας του κατέκτησε άλλα δύο ασημένια μετάλλια σε παγκόσμια πρωταθλήματα, όπως και το χάλκινο του 2010.
Το καλοκαίρι του 2009, μεταγράφηκε στον Άρη Θεσσαλονίκης, στον οποίο παρέμεινε μέχρι τον Δεκέμβριο του 2011, κατακτώντας την τρίτη θέση την σεζόν 2009-10 και παίζοντας στο κύπελλο Κυπελλούχων της επόμενης χρονιάς, όπου οι "κίτρινοι" απέκλεισαν την εσθονική Σέλβερ Ταλίν στο χρυσό σετ, για να αποκλειστούν από την πολωνική Ζάκσα Κεντζιέρζιν-Κόζλε στον δεύτερο γύρο.
Τον Ιανουάριο του 2012, μεταγράφηκε στην Ανβάρ από τον Λίβανο και συνέχισε στην Τόμις Κονστάντα από την Ρουμανία, ενώ το 2014-15 αγωνίστηκε στην γαλλική Ρεν.
Μάγκνους της Σαξονίας

Βιογραφία

Ήταν γιος τού Όρντουλφ δούκα της Σαξονίας και της Βούλφχιλντ των Χορφάγκρε, κόρης τού Όλαφ Β΄ της Νορβηγίας.
Το 1070, πριν γίνει δούκας, ακολούθησε τον Όθωνα δούκα της Βαυαρίας (από τον Οίκο των Νόρντχαϊμ) σε εξέγερση εναντίον τού Ερρίκου Δ΄ των Σαλίων της Γερμανίας. Όταν ο Όθων κατηγορήθηκε ότι συνωμοτούσε και ήταν έτοιμος να σκοτώσει τον βασιλιά, αποφασίστηκε ότι έπρεπε να διέλθει από τη δοκιμασία της μάχης με τον κατήγορό του. Ο δούκας ζήτησε να εξασφαλίσει την ασφαλή μετάβασή του προς τον τόπο της συνάντησης και την ασφαλή επιστροφή του, αλλά τού το αρνήθηκαν, έτσι αυτός αρνήθηκε να εμφανιστεί. Ως συνέπεια, ο Όθων στερήθηκε τού δουκάτου του και οι γαίες του στη Σαξονία λεηλατήθηκαν. Η εξέγερση κατεστάλη το 1071, οπότε ο Μάγκνους αιχμαλωτίστηκε και φυλακίστηκε στο επιβλητικό κάστρο Χάρτσμπουργκ. Έτσι ο Ερρίκος Δ΄ έπληξε τους ελευθερόφρονες Σάξονες. Ακόμη και όταν ο Μάγκνους έπρεπε να διαδεχθεί τον πατέρα του, δεν αφέθηκε ελεύθερος, παρά μόνο όταν 70 Σουαβοί κρατήθηκαν στο Λύνεμπουργκ.
Όταν το 1073 το Χάρτσμπουργκ καταστράφηκε, ο Ερρίκος Δ΄ εξοργίστηκε. Ανανέωσε την αντιπαράθεση με τη Σαξονία και το 1075 στη μάχη τού Λάνγκενζαλτσα αιχμαλώτισε τον Μάγκνους ακόμη μία φορά. Όταν ο Μάγκνους αφέθηκε πάλι ελεύθερος, ακολούθησε τον Ροδόλφο του Ράινφελντεν δούκα της Σουαβίας και διεκδικητή βασιλιά· συμμετείχε στη μάχη τού Μέλλριχστατ το 1078, όπου έσωσε τη ζωή τού Ροδόλφου. Πάντως Ο Μάγκνους και οι Σάξονές του ποτέ δεν υποστήριξαν πλήρως τον Ροδόλφο και συμφιλιώθηκαν με τον Ερρίκο Δ΄, μάλιστα πολέμησαν τους Σλάβους μαζί με τον βασιλικό στρατό.
Έγινε ο πικρός εχθρός τού Αδαλβέρτου αρχιεπισκόπου της Βρέμης, τού οποίου την επισκοπή καταβασάνισε με επαναλαμβανόμενες λεηλασίες. Ήταν το τελευταίο άρρεν μέλος τού Οίκου του. Το 1106 απεβίωσε ο Μάγκνους και ο βασιλιάς. Το δουκάτο δόθηκε αρχικά στον Λοθάριο Β΄ Σούπλινμπουργκ και μετά έγινε αντικείμενο διαμάχης μεταξύ των θυγέρων του: της Βουλφχίλντε, που παντρεύτηκε έναν των Γουέλφων και της Εϊλίκα, που παντρεύτηκε έναν των Ασκάνια.
Πέτρα Βοιωτίας

Ιστορία

Στην Πέτρα έγινε η τελευταία μάχη της επανάστασης του 1821, γνωστή ως μάχη της Πέτρας. 
Στην μάχη αυτή ο Δημήτριος Υψηλάντης, διοικητής ενός ελληνικού στρατιωτικού σώματος καθήλωσε ένα Τουρκικό στράτευμα που κατευθυνόταν προς την Θράκη να ενισχύσει τον Τουρκικό στρατό στην αντιμετώπιση των Ρώσων. Η μάχη που διεξήχθη τον Σεπτέμβριο του 1829 ήταν νικηφόρα και οριστικοποίησε την εκκένωση της ανατολικής Στερεάς από τους Τούρκους.
Η Πέτρα υπήρξε έδρα κοινότητας στο διάστημα 1912-1998, ενώ στη συνέχεια εντάχθηκε στον δήμο Αλιάρτου οπού παραμένει έως σήμερα.
Καλλιόπη Παπαλεξοπούλου

Βιογραφία

Γεννήθηκε στην Αθήνα και ήταν κόρη του προκρίτου Ανδρέα Καλαμογδάρτη. Κατά την έναρξη της επανάστασης κατέφυγε στη Πάτρα με τη μητέρα της και στη συνέχεια στην Ανκόνα της Ιταλίας. Εκεί σπούδασε και έμαθε ιταλικά, αλβανικά και αγγλικά. Το 1824 η οικογένεια της μετακόμισε στο Ναύπλιο, όπου παντρεύτηκε τον Σπύρο Παπαλεξόπουλο, δήμαρχο Ναυπλίου και γερουσιαστή. Σύντομα η Καλλιόπη ξεχώρισε για το πνεύμα της ενώ το σπίτι της είχε μετατραπεί σε φιλολογικό σαλόνι. Προσέφερε μεγάλο μέρος της περιουσίας της στους φτωχούς και στους πρόσφυγες. Τάχθηκε φανερά εναντίον του Όθωνα και έλαβε μέρος σε όλες αντι-Οθωνικές αντιδράσεις. Μετά τον θάνατο του συζύγου της, το 1850, αποσύρθηκε από την ενεργό δράση για ένα μεγάλο διάστημα. Πρωτοστάτησε στην αποτυχημένη εξέγερση του Ναυπλίου, την 1η Φεβρουαρίου του 1862 γι' αυτό και καταδιώχθηκε από το παλάτι. Όταν ο Όθων εκθρονίστηκε κατέπλευσε το πλοίο «Ελλάς» στο Ναύπλιο και την μετέφερε στην Αθήνα ως προσκεκλημένη της Κυβέρνησης, όπου την τίμησαν για την δράση της και της απένειμαν τιμητική σύνταξη 500 δρχ.
Απεβίωσε πάμφτωχη στις 8 Φεβρουαρίου του 1899. Στο Ναύπλιο υπάρχει οδός, έξω από το αρχοντικό της, που φέρει το όνομα της καθώς και προτομή της στο αναγνωστήριο της δημόσιας βιβλιοθήκης του Ναυπλίου, έργο του Χαριάτη. Επίσης εξυμνήθηκε από γνωστούς ποιητές της εποχής όπως από τον Ηλία Καλαμογδάρτη, πρώτο ξάδελφό της, και τον Παναγιώτη Σούτσο. Στο δημοτικό τραγούδι "Οι τρεις σταυραετοί" υπάρχει η εκδοχή του Δημήτρη Αραπάκη με κατάληξη τη φράση "Παπαλέξαινα σε κλαιν τα Κρέστενα", τόπο καταγωγής του πατέρα της.
Μυρρινούττα

Ονομασία

Ο δήμος αυτός ήταν διαφορετικός από τον δήμο του Μυρρινούντος, ο οποίος ανήκε στην Πανδιονίδα φυλή και δεν πρέπει να συγχέονται.

Τοποθεσία του αρχαίου δήμου

Ο δήμος της Μυρρινούττας, ήταν δήμος των Μεσογείων ή της Παραλίας. Η τοποθεσία του δήμου αυτού παραμένει ακόμα άγνωστη και δεν έχει ακόμα ταυτιστεί επακριβώς με κάποια σημερινή περιοχή. Πιθανώς βρισκόταν κοντά στη σημερινή Νέα Μάκρη ή την περιοχή Βουρβά. Εφόσον η Νέα Μάκρη ταυτιστεί με τον δήμο Προβαλίνθου, η Μιρρινούττα θα μπορούσε να είναι στην περιοχή Γεροσακούλι. Σύμφωνα με τον John S. Traill το κέντρο του δήμου βρίσκεται κοντά στη Νέα Μάκρη, η οποία υπάγεται διοικητικά στον Δήμο Μαραθώνος.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος της Αιγηίδας φυλής, συμμετείχε με 1 βουλευτή στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη (307/306 – 224/223 π.Χ.) και την τρίτη περίοδο (224/223 – 201/200 π.Χ.) ο δήμος αντιπροσωπευόταν επίσης με 1 βουλευτή στη Βουλή των 600. Κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας) είναι άγνωστος ο αριθμός βουλευτών–αντιπροσώπων του δήμου.

Οι κάτοικοι της Μυρρινούττας

Ο δημότης της αρχαίας Μυρρινούττας αναφερόταν με την λέξη «εκ Μυρρινούττης» ή «εγ Μυρρινούττης». Ο Ευφίλητος από το Κυδαθήναιον, από τους πρωταγωνιστές του σκανδάλου των Ερμοκοπιδών, είχε ακίνητο σε αυτόν τον δήμο.

Προσωπικότητες από την Μυρρινούττα

Υπήρξαν διάφοροι γνωστοί πολίτες από το δήμο της Μυρρινούττας, όπως ο Βάκχιος εκ Μυρρινούττης, Γηρόστρατος εκ Μυρρινούττης, ο βουλευτής Δερκύλος εκ Μυρρινούττης, ο ιερέας Δημήτριος εκ Μυρρινούττης γιος του Μηνοδώρου κ.α.
Γιούλια Λεβτσένκο

Καριέρα

Είναι η αργυρή μεταλλιούχος στο Παγκόσμιο Πρωτάθλημα Στίβου 2017 με επίδοση 2.01 (ΠΚ), και συμμετείχε στο Παγκόσμιο Πρωτάθλημα Στίβου 2015 και στους Ολυμπιακούς Αγώνες 2016, χωρίς να προκριθεί στον τελικό.
Έχει ατομικά ρεκόρ 2.01 μ στον ανοιχτό στίβο (Λονδίνο 2017) και 1.94 μ στον κλειστό (Βελιγράδι 2017).
Φρειδερίκος Φερδινάνδος του Σλέσβιχ-Χόλσταϊν (γενν. 1985)

Βιογραφία

Είναι ο πρωτότοκος γιος του Χριστοφόρου τιτουλάριου δούκα του Σλέσβιχ-Χόλσταϊν, επικεφαλής του Οίκου του Όλντενμπουρκ και της Ελισάβετ, κόρης του Αλφρέδου πρίγκιπα του Λίππε-Βάισενφελτ. 
Ο κλάδος του Γκλύκσμπουρκ υπάγεται στον Οίκο του Όλντενμπουρκ, αλλά μια και ο κύριος κλάδος του Όλντενμπουρκ και ο κλάδος του Σ.Χ.Σόνντερμπουρκ έχουν εκλείψει (από το 1863 και το 1931 αντίστοιχα), ο κλάδος του Γκλύκσμπουρκ έγινε ο πρεσβύτερος κλάδος. Μέλη του είναι η Μαργαρίτα της Δανίας, ο Χάραλντ Ε΄ της Νορβηγίας, ο Κωνσταντίνος Β΄ της Ελλάδας και ο Κάρολος διάδοχος της Βρετανίας.
Ο Φρειδερίκος-Φερδινάνδος αποκαλείται "Η Αυτού Υψηλότης ο διάδοχος πρίγκιπας του Σλέσβιχ-Χόλσταϊν".
Β΄ κατηγορία ποδοσφαίρου ανδρών Κύπρου 1976-77

Σύστημα διεξαγωγής

Στο πρωτάθλημα της Β΄ κατηγορία την περίοδο 1976-77 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα προβιβάστηκε στην Α΄ κατηγορία 1977-78. Η τελευταία ομάδα υποβιβάστηκε στη Γ΄ κατηγορία 1977-78.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Σπύρος Φουρλάνος

Σε συλλογικό επίπεδο

Ο Φουρλάνος προέρχεται από τις ακαδημίες του Παναθηναϊκού. Στις 27 Νοεμβρίου 2011, κατά τη διάρκεια του αγώνα για το πρωτάθλημα με τον ΟΦΗ, έκανε το ντεμπούτο του με την ομάδα ανδρών του συλλόγου περνώντας ως αλλαγή.
Αν και δεν κατάφερε στα δύο χρόνια με την πρώτη ομάδα του Παναθηναϊκού να καθιερωθεί στη βασική ενδεκάδα, τον ξεχώρισε η βελγική Κλαμπ Μπριζ, που τον απέκτησε τον Μάιο του 2013.
Τον Ιανουάριο του 2014 παραχωρήθηκε με τη μορφή δανεισμού για ένα εξάμηνο στην Καλλονή, με τη λήξη του οποίου αποδεσμεύτηκε ως ελεύθερος.
Το καλοκαίρι του 2014 συμφώνησε με τον Πανιώνιο, Τον Αύγουστο του 2017 ήρθε σε συμφωνία με Παναχαϊκή.

Στις εθνικές ομάδες

Συμμετείχε σε όλες τις μικρές εθνικές ομάδες. Στην Παίδων από το 2010 έως το 2011, την επόμενη χρονιά υπήρξε μέλος της Νέων και από το 2012 της Ελπίδων. Με τη Νέων συμμετείχε στην τελική φάση του ευρωπαϊκού πρωταθλήματος U19 το 2012, έχοντας συμμετοχή στους τρεις αγώνες των ομίλων, στον ημιτελικό καθώς και στον χαμένο τελικό απέναντι στην Ισπανία.
Χημική ρίζα

Ιστορία

Η πρώτη οργανική ελεύθερη ρίζα που ταυτοποιήθηκε ήταν η ρίζα τριφαινυλομεθυλίου (Ph₃C•). Αυτό το χημικό είδος ανακαλύφθηκε το 1900 από τον Μόουζες Γκόμπεργκ (Moses Gomberg) στο πανεπιστήμιο του Μίτσιγκαν των ΗΠΑ. Ο όρος «(χημική) ρίζα» ήταν ήδη σε χρήση και η θεωρία (χημικών) ριζών ήταν υπό εξέλιξη. Ο Λουΐ-Μπερνάρ Γκυτόν ντε Μορβώ (Louis-Bernard Guyton de Morveau) εισήγαγε τη φράση «ρίζα» (radical) το 1785 και η φράση αυτή χρησιμοποιήθηκε από τον Αντουάν Λωράν Λαβουαζιέ (Antoine Lavoisier) το 1789 στο έργο του Traité Élémentaire de Chimie (ελλ. μτφ.: «Στοιχειώδης πραγματεία της Χημείας»). Η ρίζα ταυτοποιούνταν ως βασική ρίζα συγκεκριμένων οξέων (η χρησιμοποιούμενη αγγλόφωνη λέξη radical είναι λατινογενής, και συγκεκριμένα προέρχεται από τη λατινική λέξη radix, που στα ελληνικά σημαίνει «ρίζα», που υιοθετήθηκε ως αντίστοιχος ελληνικός όρος). Ιστορικά, ο όρος «ρίζα», στη θεωρία ριζών χρησιμοποιούνταν για διάφορα τμήματα μορίων (ή πολυατομικών ιόντων), ιδιαίτερα όταν αυτό παρέμενε αναλλοίωτο κατά τη διάρκεια χημικών αντιδράσεων. Αυτά τα τμήματα (πλέον) ονομάζονται «λειτουργικές ομάδες» (functional groups, που  στην ελλ. βιβλιογραφία αποδίδονται επίσης και με τον όρο «χαρακτηριστικές ομάδες»). Για παράδειγμα, η μεθανόλη περιγράφονταν αποτελούμενη από μια ρίζα μεθυλίου (CH₃-) και μια ρίζα υδροξυλίου (-OH). Καμιά από αυτές τις ομάδες δεν θεωρούνται «ρίζες» με τη σύγχρονη έννοια του όρου, γιατί είναι μόνιμα συνδεμένα μεταξύ τους στο μόριο της μεθανόλης, και δεν διαθέτουν μονήρη ηλεκτρόνια για (άμεση) αντίδραση. Ωστόσο, μπορούν να παρατηρηθούν ως ρίζες στη φασματοσκοπία μάζας της μεθανόλης, όπου το μόριο της τελευταίας διασπάται σε ρίζες με τη χρήση ακτινοβολίας με ενεργά ηλεκτρόνια.
Αλτίν Λάλα

Πρώιμα χρόνια

Ο Αλτίν Λάλα, γεννήθηκε στα Τίρανα, πρωτεύουσα της Αλβανίας, στις 18 Νοεμβρίου 1975. Μεγάλωσε σε μία συνοικία των Τιράνων, μαζί με τους γονείς του και τα αδέλφια του, και συνήθιζε να παίζει ποδόσφαιρο στους δρόμους, όπως και τα περισσότερο παιδιά της περιοχής. Ο πατέρας του προτιμούσε να επικεντρώνεται στις σπουδές του παρά στον αθλητισμό, όμως γρήγορα άρχισε να αγωνίζεται με την Ντιναμό Τιράνων, για τα μικρότερα τμήματά της.
Σε ηλικία μόλις 15 ετών ταξίδεψε στη Γερμανία, με την Αλβανία U6, το 1991, όπου έκαναν προπόνηση σε περιοχή του Αμβούργου. Πολλοί Αλβανοί συμπαίχτες του, αποφάσισαν να μη γυρίσουν στη γενέτειρά του, αλλά να ζητήσουν άσυλο στη Γερμανία. Έτσι, έμεινε σε ένα συνοικισμό με πρόσφυγες, στη Φούλντα, όπου ξεκίνησε να αγωνίζεται στην τοπική ομάδα, στα μικρά τμήματα. Στην αρχή η επικοινωνία ήταν δύσκολη, γιατί μιλούσε μονάχα την αλβανική γλώσσα, όμως μετά από δύο χρόνια εντάχθηκε στη μεγάλη ομάδα.
Bohemian Rhapsody (ταινία)

Πλοκή

Η ταινία αναφέρεται στην άνοδο του συγκροτήματος, στην περίοδο που ο Μέρκιουρι επιχείρησε να κάνει σόλο καριέρα και στην αναζωογόνηση της μπάντας στο Live Aid του 1985. Επίσης, αναφέρεται στη διάγνωση του Μέρκιουρι με AIDS.
Πάμπτωχοι Α.Ε.

Πλοκή

Τρεις άνθρωποι διαφορετικών κοινωνικών στρωμάτων συναντιούνται στο κρατητήριο. Ο Οδυσσέας, είναι ένας ευσυνείδητος υπάλληλος στην επιχείρηση διαχείρισης απορριμμάτων "Χαράμης", ο οποίος παραμελεί την οικογένειά του προκειμένου να είναι αφοσιωμένος στην δουλειά του και ως "ανταμοιβή" οδηγείται στη φυλακή για παρανομίες που έχει διαπράξει το αφεντικό του. Εκεί γνωρίζει τον Νώντα, ένα μικροαπατεώνα παλιατζή από τα Λιόσια  και τον Χλωρίδη, έναν Ρωσοπόντιο μαθηματικό που αναγκάζεται να πουλά λαθραία πούρα στους δρόμους. Με τη γνωριμία και την συναναστροφή των τριών "φίλων" γεννιέται η ιδέα και η ελπίδα ότι θα μπορέσουν να συνδυάσουν τις ειδικότητές τους για να υλοποιήσουν μια μέθοδο ανακύκλωσης σκουπιδιών που είχε σχεδιάσει ο Οδυσσέας, κάτι που θα αλλάξει τη ζωή τους προς το καλύτερο. Ο Νώντας διαθέτει την ιδιοκτησία του, ο Χλωρίδης κατασκευάζει την εγκατάσταση παραγωγής μεθανίου και ο Οδυσσέας οργανώνει και συντονίζει την επιχείρηση "ΠΑΜΠΤΩΧΟΙ Α.Ε.". Στην προσπάθειά τους, εκτός από τα μέλη της οικογένειάς τους, προσλαμβάνουν πληθώρα ανέργων, αλλοδαπών, ζητιάνων και διαφόρων περιθωριοποιημένων ατόμων, προσφέροντάς τους την ευκαιρία να κερδίσουν τίμια τα προς το ζην. Το εγχείρημά τους στέφεται με επιτυχία και σύντομα θα βρεθούν αντιμέτωποι με το πρώην αφεντικό του Οδυσσέα τον Χαράμη, που αισθάνεται να απειλείται η κυριαρχία του σε αυτόν τον τομέα και προσπαθεί με αθέμιτα μέσα να τους σταματήσει.
Πιεβάλοβατς

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!